               ЕВРОПЕЙСКА КОМИСИЯ
            Брюксел, 2.8.2019
            COM(2019) 362 final
            2019/0165(NLE)
            Предложение за
            РЕШЕНИЕ НА СЪВЕТА
            относно подписването и временното прилагане, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Като част от европейската политика за съседство (ЕПС) постепенното отваряне на определени програми и агенции на Европейския съюз за държавите — партньори по ЕПС, е една от множеството мерки, целящи да осигурят подкрепа за процеса на реформи, модернизация и преход в съседните на Европейския съюз държави. Европейската комисия разгледа подробно този аспект на политиката в своето съобщение от декември 2006 г. относно общия подход, който ще даде възможност на държавите — партньори по европейската политика за съседство, да вземат участие в агенции на Общността и програми на Общността
                  1
               .

               Съветът одобри този подход в заключенията си от 5 март 2007 г.
                  2

               На 18 юни 2007 г., вследствие на посоченото съобщение и заключенията от 5 март 2007 г., Съветът даде указания на Комисията да преговаря по рамкови споразумения с Азербайджан, Алжир, Армения, Грузия, Египет, Израел, Йордания, Ливан, Мароко, Молдова, Палестинската администрация, Тунис и Украйна относно общите принципи на участието им в програмите на Общността
                  3
               .

               През юни 2007 г. Европейският съвет
                  4
                потвърди първостепенното значение на ЕПС и одобри доклада на председателството за напредъка
                  5
               , представен на заседанието на Съвета на 18 и 19 юни 2007 г., както и свързаните с него заключения на Съвета
                  6
               . В този доклад бяха припомнени указанията на Съвета за договаряне на съответни допълнителни протоколи.

               В съвместното съобщение на Комисията и на върховния представител на Съюза по въпросите на външните работи и политиката на сигурност относно нов отговор на промените в съседните държави
                  7
               , подкрепено от заключенията на Съвета от 20 юни 2011 г., допълнително бе подчертано намерението на ЕС да улесни участието на държавите партньори в програми на ЕС.

               Към днешна дата подобни протоколи са подписани с Алжир
                  8
               , Армения
                  9
               , Азербайджан
                  10
               , Грузия
                  11
               , Израел
                  12
               , Йордания
                  13
               , Ливан
                  14
               , Молдова
                  15
               , Мароко
                  16
               , Тунис
                  17
                и Украйна
                  18
               , а протоколът с Египет е в процес на обсъждане. По време на заседанието на Съвместния комитет ЕС—Палестинската администрация през септември 2018 г. Палестинската администрация изрази своя интерес към подписването на протокол към рамково споразумение за своето потенциално пълноправно участие в редица избрани програми на ЕС.

               Целта на Протокола е да се определят финансовите и техническите правила, които да дадат възможност на Палестинската администрация да участва в някои програми на ЕС. Хоризонталната рамка, създадена с Протокола, установява принципите за икономическите, финансовите и техническите мерки и позволява на Палестинската администрация да получава помощ, по-специално финансова помощ, от Европейския съюз по линия на неговите програми. Тази рамка се прилага само по отношение на онези програми, в чиито правни учредителни актове е предвидена възможността за участието на Палестинската администрация. Поради това подписването и временното прилагане на Протокола не предполагат упражняването по различните секторни политики на правомощията, които се упражняват при създаването на програмите.

               2.ПРАВЕН КОНТЕКСТ

                  Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга, бе подписано на 24 февруари 1997 г. и влезе в сила на 1 юли 1997 г.

                  На своето заседание на 17 и 18 юни 2004 г. Европейският съвет приветства предложенията на Комисията за ЕПС и одобри заключенията на Съвета от 14 юни 2004 г.

                  На 5 март 2007 г. Съветът изрази подкрепа за общия и цялостен подход, посочен в съобщението на Комисията от 4 декември 2006 г., който да даде възможност на партньорите по ЕПС да вземат участие в агенции на Общността и програми на Общността в зависимост от заслугите си и когато правните основания позволяват това.

               На 18 юни 2007 г., вследствие на посоченото съобщение и заключенията от 5 март 2007 г., Съветът даде указания на Комисията да преговаря по рамкови споразумения с държавите по ЕПС относно общите принципи на участието им в програмите на Общността
                  19
               .

               Материалноправното основание за подписването на Протокола е член 209 от Договора за функционирането на Европейския съюз (ДФЕС). Процесуалноправното основание е член 218, параграфи 5 и 7 от ДФЕС.

               Протоколът ще бъде подписан с Палестинската администрация на Западния бряг и Ивицата Газа, която е партньорът на ЕС за прилагането на Временното споразумение за асоцииране
                  20
               .

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Не се прилага.

               4.ОТРАЖЕНИЕ ВЪРХУ БЮДЖЕТА

               Палестинската администрация участва финансово в общия бюджет на Европейския съюз в съответствие с конкретните програми, в които тя участва.

               Конкретният ред и условия, свързани с участието на Палестинската администрация във всяка отделна програма, по-специално дължимото финансово участие, се определят в меморандум за разбирателство между Комисията и компетентните органи на Палестинската администрация въз основа на критериите, установени в съответните програми.

               Съгласно Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 във всеки меморандум за разбирателство, сключен в съответствие с член 5 от Протокола, се посочва, че финансовият контрол, одитите или другите проверки, в това число административните разследвания, ще се извършват от или под ръководството на Комисията, Европейската служба за борба с измамите и Сметната палата.

               Приемат се подробни разпоредби за финансовия контрол и одита, административните мерки, санкциите и събирането на вземания, с които на Комисията, Европейската служба за борба с измамите и Сметната палата се предоставят правомощия, еквивалентни на правомощията им по отношение на бенефициерите или изпълнителите, установени в Съюза.

               5.ДРУГИ ЕЛЕМЕНТИ

               Не по-късно от три години след датата на влизане в сила на този протокол и на всеки три години след това страните могат да извършват преглед на прилагането на този протокол в зависимост от реалното участие на Палестинската администрация в програми на Съюза.

               Конкретният ред и условия, свързани с участието на Палестинската администрация във всяка отделна програма, по-специално процедурите за докладване и оценка, се определят в меморандум за разбирателство между Комисията и компетентните органи на Палестинската администрация въз основа на критериите, установени в съответните програми.

               2019/0165 (NLE)

               Предложение за

               РЕШЕНИЕ НА СЪВЕТА

               относно подписването и временното прилагане, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209, във връзка с член 218, параграфи 5 и 7 от него,

               като взе предвид предложението на Европейската комисия,

               като има предвид, че:

               (1)На 18 юни 2007 г. Съветът упълномощи Комисията да води преговори за Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза („Протоколът“).

               (2)Преговорите приключиха.

               (3)Целта на Протокола е да се определят финансовите и техническите правила, които да дадат възможност на Палестинската администрация да участва в някои програми на ЕС. Хоризонталната рамка, създадена с Протокола, установява принципите за икономическите, финансовите и техническите мерки за сътрудничество и позволява на Палестинската администрация да получава помощ, по-специално финансова помощ, от Европейския съюз по линия на неговите програми. Тази рамка се прилага само по отношение на онези програми, в чиито правни учредителни актове е предвидена възможността за участието на Палестинската администрация. Поради това подписването и временното прилагане на Протокола не предполагат упражняването по различните секторни политики на правомощията, които се упражняват при създаването на програмите.

               (4)Протоколът следва да бъде подписан от името на Европейския съюз и да се прилага временно до приключване на процедурите по сключването му,

               ПРИЕ НАСТОЯЩОТО РЕШЕНИЕ:

               Член 1

               Разрешава се подписването, от името на Съюза, на Протокола към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза при условие на сключването на посочения протокол.

               Текстът на Протокола е приложен към настоящото решение.

               Член 2

               Генералният секретариат на Съвета изготвя акта за предоставяне на пълномощия за подписване на Протокола, при условие че той бъде сключен, на лицето или лицата, посочени от преговарящия по Протокола.

               Член 3

               В съответствие с член 10 от Протокола той се прилага временно, считано от датата на неговото подписване, до приключване на процедурите, необходими за сключването му.

               Датата на подписване на Протокола ще се публикува в Официален вестник на Европейския съюз.

               Член 4

               Комисията се упълномощава да определи, от името на Съюза, конкретния ред и условия, приложими към участието на Палестинската администрация във всяка програма, и по-специално дължимото финансово участие. Комисията предоставя редовно информация на съответната работна група на Съвета.

               Член 5

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        СОМ(2006) 724 final от 4 декември 2006 г.

                     (2)

                        Заключения на Съвета по общи въпроси и външни отношения от 5 март 2007 г.

                     (3)

                        Решение на Съвета (с ограничен достъп), с което Комисията се упълномощава да води преговори по протоколи […], док. 10412/07.

                     (4)

                        Заключения на председателството — Брюксел, 21—22 юни 2007 г., док. 11177/07.

                     (5)

                        Доклад на председателството за постигнатия напредък „Укрепване на европейската политика на добросъседство“, док. 10874/07.

                     (6)

                        Заключения относно укрепването на европейската политика на добросъседство, приети от Съвета (по общи въпроси и външни отношения) на 18 юни 2007 г., док. 11016/07.

                     (7)

                        СОМ(2011) 303 final от 25 май 2011 г.

                     (8)

                        ОВ L 14, 18.1.2017 г., стр. 2.

                     (9)

                        ОВ L 174, 13.6.2014 г., стр. 1.

                     (10)

                        ОВ L 199, 26.7.2016 г., стр. 1.

                     (11)

                        ОВ L 165, 4.6.2014 г., стр. 16.

                     (12)

                        ОВ L 129, 17.5.2008 г., стр. 39.

                     (13)

                        ОВ L 89, 25.3.2014 г., стр. 6.

                     (14)

                        ОВ L 202, 28.7.2016 г., стр. 3.

                     (15)

                        ОВ L 131, 18.5.2016 г., стр. 1.

                     (16)

                        OВ L 90, 28.3.2012 г., стр. 1.

                     (17)

                        OВ L 297, 13.11.2015 г., стр. 1.

                     (18)

                        ОВ L 133, 20.5.2011 г., стр. 1.

                     (19)

                        Решение на Съвета (с ограничен достъп), с което Комисията се упълномощава да води преговори по протоколи […], док. 10412/07.

                     (20)

                        Вж. също плана за действие, подписан с Палестинската администрация съгласно Решение (ЕС) 2019/222 на Съвета от 20 декември 2018 г.

    ---documentbreak---

               ЕВРОПЕЙСКА КОМИСИЯ
            Брюксел, 2.8.2019
            COM(2019) 362 final
            ПРИЛОЖЕНИЕ
            към
            Предложението заРешение на Съвета
            относно подписването и временното прилагане, от името на Европейския съюз, на Протокол към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на палестинската администрация на Западния бряг и Ивицата Газа, от друга, относно Рамково споразумение между Европейския съюз и Палестинската администрация на Западния бряг и Ивицата Газа за общите принципи на участие в програми на Съюза

               ПРИЛОЖЕНИЕ

               Протокол
                  към Евро-средиземноморското временно споразумение за асоцииране

               в областта на търговията и сътрудничеството между Европейската общност, от една страна,

               и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга,

               относно Рамково споразумение между Европейския съюз и Палестинската администрация на Западния бряг и Ивицата Газа

               за общите принципи на участието ѝ в програми на Съюза

               ЕВРОПЕЙСКИЯТ СЪЮЗ, наричан по-долу „Съюзът“, от една страна,

               и

               Палестинската администрация на Западния бряг и Ивицата Газа, наричана по-нататък „Палестинската администрация“, от друга страна,

               наричани по-нататък „страните“,

               КАТО ИМАТ ПРЕДВИД, ЧЕ:

               1.Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга („Временното споразумение за асоцииране“), беше подписано на 24 февруари 1997 г. и влезе в сила на 1 юли 1997 г.

               2.Европейският съвет от 17—18 юни 2004 г. приветства предложенията на Европейската комисия за европейска политика за съседство (ЕПС) и одобри заключенията на Съвета от 14 юни 2004 г.

               3.Съветът многократно е приемал заключения в подкрепа на тази политика.

               4.На 5 март 2007 г. Съветът изрази подкрепа за общия и цялостен подход, посочен в съобщението на Европейската комисия от 4 декември 2006 г., който ще даде възможност на партньорите по ЕПС да вземат участие в агенции на Общността и програми на Общността в зависимост от заслугите си и когато правните основания позволяват това.

               5.Палестинската администрация изрази своето желание да участва в редица програми на Съюза.

               6.Конкретният ред и условия, по-специално финансовото участие, както и процедурите за докладване и оценка, свързани с участието на Палестинската администрация във всяка отделна програма, следва да се определят в меморандум за разбирателство между Европейската комисия и компетентните органи на Палестинската администрация,

               СЕ СПОРАЗУМЯХА ЗА СЛЕДНОТО:

               Член 1

               На Палестинската администрация се разрешава да участва във всички текущи и бъдещи програми на Съюза, които са отворени за участието на Палестинската администрация съгласно съответните разпоредби за приемане на тези програми.

               Член 2

               Палестинската администрация допринася финансово за общия бюджет на Европейския съюз в съответствие с конкретните програми, в които тя участва.

               Член 3

               Представители на Палестинската администрация се допускат да участват като наблюдатели и по въпросите, които засягат Палестинската администрация, в управителните комитети, отговарящи за мониторинга на програмите, в които Палестинската администрация има финансов принос.

               Член 4

               Проектите и инициативите, представени от участници от Палестинската администрация подлежат, доколкото това е възможно, на същите условия, правила и процедури по отношение на програмите като тези, които се прилагат спрямо държавите членки.

               Член 5

               Конкретният ред и условия, свързани с участието на Палестинската администрация във всяка отделна програма, по-специално дължимото финансово участие, както и процедурите за докладване и оценка се определят в меморандум за разбирателство между Комисията и компетентните органи на Палестинската администрация въз основа на критериите, установени в съответните програми.

               Ако Палестинската администрация кандидатства за външна помощ от Съюза, за да участва в дадена програма на Съюза въз основа на Регламент (ЕО) № 232/2014 на Европейския парламент и на Съвета от 11 март 2014 г. за създаване на Европейски инструмент за съседство или съгласно друг подобен регламент, предвиждащ външна помощ за Палестинската администрация от Съюза, който може да бъде приет в бъдеще, условията, уреждащи ползването на външната помощ на Съюза от страна на Палестинската администрация се определят чрез споразумение за финансиране, като се спазват разпоредбите на Регламент (ЕО) № 232/2014.

               Член 6

               Съгласно Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 във всеки меморандум за разбирателство, сключен в съответствие с член 5, се посочва , че финансовият контрол, одитите или другите проверки, в това число административните разследвания, ще се извършват от или под ръководството на Комисията, Европейската служба за борба с измамите и Сметната палата.

               Приемат се подробни разпоредби за финансовия контрол и одита, административните разследвания, събирането на вземания, финансовите санкции и другите административни санкции, с които на Комисията, Европейската служба за борба с измамите и Сметната палата се предоставят правомощия, еквивалентни на правомощията им по отношение на бенефициерите или изпълнителите, установени в Съюза.

               Член 7

               Настоящият протокол се прилага за периода, през който е в сила Временното споразумение за асоцииране.

               Настоящият протокол се подписва и одобрява от страните съгласно техните съответни процедури.

               Всяка от страните може да денонсира настоящия протокол чрез писмено уведомление до другата страна. Настоящият протокол престава да се прилага шест месеца след датата на такова уведомление.

               Прекратяването на действието на Протокола вследствие на денонсиране от която и да било от страните не засяга проверките и контрола, които трябва да бъдат извършвани, когато е приложимо, съгласно членове 5 и 6.

               Член 8

               Не по-късно от три години след датата на влизане в сила на настоящия протокол и на всеки три години след това страните могат да извършват преглед на прилагането на настоящия протокол в зависимост от реалното участие на Палестинската администрация в програми на Съюза.

               Член 9

               Настоящият протокол се прилага, от една страна, за териториите, в които се прилага Договорът за функционирането на Европейския съюз, и при условията, посочени в него, и за територията на Западния бряг и Ивицата Газа, от друга страна.

               Член 10

               Настоящият протокол влиза в сила на първия ден от месеца след датата, на която страните взаимно са се нотифицирали по дипломатически път за приключването на необходимите за целта процедури.

               До влизането в сила на настоящия протокол страните се договарят да го прилагат временно от датата на подписването му, при условие че той бъде сключен на по-късна дата.

               Член 11

               Настоящият протокол съставлява неразделна част от Споразумението.

               Член 12

               Настоящият протокол е съставен в два еднообразни екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и арабски език, като всички текстове са еднакво автентични.

               Съставено в Брюксел на … ден от месец … година.

               За Европейския съюз

                     За Палестинската администрация


               ЕВРОПЕЙСКА КОМИСИЯ
            Брюксел, 12.10.2021
            COM(2021) 643 final
            2021/0333(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета на министрите на Енергийната общност за назначаването на директора на секретариата на Енергийната общност

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза по време на 19-ото заседание на Съвета на министрите на Енергийната общност на 25 ноември 2021 г. в Белград/Сърбия във връзка с предвиденото приемане на процедурния акт на Съвета на министрите на Енергийната общност за назначаването на следващия директор на секретариата на Енергийната общност („СЕО“).

               2.Контекст на предложението

               2.1.Договор за създаване на Енергийна общност

               Договорът за създаване на Енергийна общност („ДСЕО“) има за цел да създаде стабилна регулаторна и пазарна рамка и единно регулаторно пространство за търговия на мрежова енергия чрез прилагане в страните, които не са държави — членки на ЕС, на частите от достиженията на правото на ЕС в областта на енергетиката, по които е постигнато съгласие. Договорът влезе в сила на 1 юли 2006 г. Европейският съюз е страна по ДСЕО
                  1
               . Страните по ДСЕО, които не са държави — членки на ЕС, са означени в него като „договарящи страни“.

               2.2.Съветът на министрите на Енергийната общност

               Съветът на министрите на Енергийната общност осигурява постигане на целите, определени в ДСЕО. Той предоставя общите политически насоки, предприема мерки и приема процедурни актове. Всяка страна има един глас, като Съветът на министрите действа по различни правила за гласуване в зависимост от темата. ЕС е една от десетте страни и има един глас, също в зависимост от обсъжданата тема.

               Съветът на министрите на Енергийната общност назначава директора на секретариата на Енергийната общност по предложение на Европейската комисия за фиксиран мандат от три години, който може да бъде подновяван. Процедурният акт се приема с обикновено мнозинство. Комисията има изключителното право да предложи кандидат за длъжността директор и разпространява предложението си до договарящите страни от Енергийната общност.

               2.3. Предвиденият процедурен акт на Съвета на министрите

               Настоящият директор на СЕО, г-н Янез Копач, беше назначен за първи път през 2012 г. Мандатът му, който беше подновен през 2015 г. и през 2018 г., изтича на 30 ноември 2021 г.

               На 23 февруари 2021 г. Комисията започна открита процедура за подбор на следващия директор на секретариата на Енергийната общност, считано от 1 декември 2021 г. (COM/2021/20055).  За тази длъжност бяха подадени 92 кандидатури. Етапът на подбор бе проведен в съответствие със съществуващите правила и насоки за прилагане.

               Комисията за предварителен подбор на Комисията разгледа кандидатурите съгласно критериите за допустимост и подбор, посочени в обявлението за свободна длъжност, и подбра кандидати за следващия етап от процедурата. След сравнителната оценка на кандидатите, извършена от Консултативния комитет по назначенията, и след събеседвания с комисар Кадри Симсон Комисията счита, че г-н Артур Лорковски е демонстрирал най-добрата комбинация от управленски, ръководни, комуникационни, представителни и езикови умения, техническа компетентност, международен опит и познания за Европейския съюз, за да изпълнява функциите на директор на секретариата на Енергийната общност.

               Следователно Комисията взе решение да предложи г-н Артур Лорковски за следващ директор на секретариата на Енергийната общност, както е отразено в решението на Комисията от 24 септември 2021 г. за изготвяне на предложение, което Комисията да представи на Съвета на министрите на Енергийната общност, за процедурен акт на Съвета на министрите за назначаването на директора на секретариата на Енергийната общност, C(2021) 7021 final. На 24 септември 2021 г. Комисията представи това предложение на договарящите страни от Енергийната общност.

               3.Позиция, която трябва да се заеме от името на Съюза

               Предвид откритата и състезателна процедура за подбор, проведена от Комисията, позицията, която трябва да се заеме от името на Съюза в рамките на Съвета на министрите на Енергийната общност, следва да бъде да се одобри проектът на процедурен акт на Съвета на министрите за назначаване на г-н Артур Лорковски за директор на секретариата на Енергийната общност, считано от 1 декември 2021 г., в съответствие с Решението на Комисията от 24 септември 2021 г. за изготвяне на предложение, което Комисията да представи на Съвета на министрите на Енергийната общност, за процедурен акт на Съвета на министрите за назначаването на директора на секретариата на Енергийната общност, C(2021) 7021 final.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съветът на министрите е орган, създаден със споразумение, а именно по силата на Договора за създаване на Енергийна общност.

               Предвиденият процедурен акт, който Съветът на министрите на Енергийната общност има за задача да приеме, представлява акт с правно действие, тъй като урежда организационни въпроси на Енергийната общност и има задължителен характер най-малко за институциите на Енергийната общност в съответствие с член 86 от Договора за създаване на Енергийна общност.

               Предвиденият акт не допълва, нито изменя институционалната рамка на посоченото споразумение.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с енергетиката.

               Поради това материалноправното основание за предложеното решение е член 194 от ДФЕС.

               4.3.Заключение

               Правното основание за предложеното решение следва да бъде член 194 от ДФЕС  във връзка с член 218, параграф 9 от ДФЕС.

               2021/0333 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета на министрите на Енергийната общност за назначаването на директора на секретариата на Енергийната общност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 194  във връзка с член 218, параграф 9 от него,

               като взе предвид Решение 2006/500/ЕО на Съвета от 29 май 2006 г. за сключване от страна на Европейската общност на Договора за създаване на Енергийна общност,

               като взе предвид Договора за създаване на Енергийна общност, и по-специално членове 69 и 88 от него,

               като взе предвид предложението на Европейската комисия,

               като има предвид, че:

               (1)Договорът за създаване на Енергийна общност („Договорът“) беше сключен от Съюза с Решение 2006/500/ЕО на Съвета от 29 май 2006 г.
                  3
                и влезе в сила на 1 юли 2006 г.

               (2)Съгласно членове 69 и 88 от Договора Съветът на министрите, по предложение на Европейската комисия, може да приеме процедурен акт за назначаване на директора на секретариата на Енергийната общност.

               (3)Третият мандат на настоящия директор на секретариата на Енергийната общност г-н Янез Копач изтича на 30 ноември 2021 г.

               (4)По време на 19-ото си заседание в Белград, Сърбия на 25 ноември 2021 г. Съветът на министрите на Енергийната общност трябва да приеме процедурен акт за назначаването на следващия директор на секретариата на Енергийната общност.

               (5)На 23 февруари 2021 г. Комисията публикува обявление за свободна длъжност за откритата процедура за подбор на следващия директор на секретариата на Енергийната общност, считано от 1 декември 2021 г.

               (6)Комисията оцени уменията и опита на кандидатите в съответствие с предварително определените критерии за подбор, посочени в обявлението за свободна длъжност. Етапът на подбор бе проведен в съответствие със съществуващите правила и насоки за прилагане. Комисията счита, че г-н Артур Лорковски е демонстрирал най-добрата комбинация от управленски, ръководни, комуникационни, представителни и езикови умения, техническа компетентност, международен опит и познания за Европейския съюз, за да изпълнява функциите на директор на секретариата на Енергийната общност.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на 19-ото заседание на Съвета на министрите на Енергийната общност, е следната:

               да се одобри проектът на процедурен акт на Съвета на министрите за назначаване на г-н Артур Лорковски за директор на секретариата на Енергийната общност, считано от 1 декември 2021 г., в съответствие с предложението на Комисията, прието с Решение на Комисията от 24 септември 2021 г., C(2021) 7021 final, и представено същия ден на Съвета на министрите на Енергийната общност.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 198, 20.7.2006 г., стp. 15.

                     (2)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 198, 20.7.2006 г., стp. 15.


               ЕВРОПЕЙСКА КОМИСИЯ
            Брюксел, 20.10.2021
            COM(2021) 637 final
            2021/0330(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз съответно в рамките на Специалния комитет по митниците и улесняването на търговията и в рамките на Специалния комитет по географските означения и търговията с вина и спиртни напитки, създадени със Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник на Специалния комитет по митниците и улесняването на търговията и на процедурния правилник на Специалния комитет по географските означения и търговията с вина и спиртни напитки

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза съответно в рамките на Специалния комитет по митниците и улесняването на търговията и в рамките на Специалния комитет по географските означения и търговията с вина и спиртни напитки, създадени със Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна, във връзка с предвиденото приемане на процедурния правилник на Специалния комитет по митниците и улесняването на търговията и на процедурния правилник на Специалния комитет по географските означения и търговията с вина и спиртни напитки.

               2.Контекст на предложението

               2.1.Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна

               Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“) има за цел:

               а)да допринесе за намаляването и премахването на бедността посредством установяването на търговско партньорство, съобразено с целта за устойчиво развитие, с Целите на хилядолетието за развитие и със Споразумението от Котону;

               б)да насърчи регионалната интеграция, икономическото сътрудничество и доброто управление с оглед създаване и прилагане на ефективна, предвидима и прозрачна регионална регулаторна рамка за търговията и инвестициите между страните по споразумението, както и между държавите по СИП ЮАОР;

               в)да насърчи постепенната интеграция на държавите по СИП ЮАОР в световната икономика, в съответствие с взетите от тях политически решения и приоритетите им за развитие;

               г)да подобри капацитета на държавите по СИП ЮАОР в областта на търговската политика и въпросите, свързани с търговията;

               д)да подобри условията за нарастване на инвестициите и инициативите в частния сектор и да повиши капацитета по отношение на предлагането, конкурентоспособността и икономическия растеж в държавите по СИП ЮАОР, както и

               е)да укрепи съществуващите връзки между страните въз основа на солидарност и взаимен интерес.

               Споразумението се прилага на временна основа между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, от 10 октомври 2016 г. и между Европейския съюз и неговите държави членки, от една страна, и Мозамбик, от друга страна, от 4 февруари 2018 г.

               2.2.Специален комитет по митниците и улесняването на търговията и Специален комитет по географските означения и търговията с вино и спиртни напитки

               По силата на член 50 от споразумението се създава Специален комитет по митниците и улесняването на търговията, като в параграф 2, буква е) от същия член се предвижда, че функциите на специалния комитет включват „установяване на собствен процедурен правилник“.

               По силата на член 13 от протокол 3 „Географски означения и търговия с вина и спиртни напитки“ към споразумението се създава Специален комитет по географските означения и търговията с вина и спиртни напитки, като в параграф 5 от същия член се предвижда, че „[с]пециалният комитет приема свой собствен процедурен правилник“.

               2.3.Предвидени актове на Специалния комитет по митниците и улесняването на търговията и на Специалния комитет по географските означения и търговията с вино и спиртни напитки

               Целта на предвидените актове е да се установят съответно процедурният правилник на Специалния комитет по митниците и улесняването на търговията и процедурният правилник на Специалния комитет по географските означения и търговията с вина и спиртни напитки.

               3.Позиция, която трябва да се заеме от името на Съюза

               С настоящото предложение за решение на Съвета се установява позицията, която трябва да се заеме от името на Съюза съответно в рамките на Специалния комитет по географските означения и търговията с вина и спиртни напитки и в рамките на Специалния комитет по митниците и улесняването на търговията, създадени по силата на СИП ЕС—ЮАОР, във връзка с процедурния правилник на Специалния комитет по географските означения и търговията с вина и спиртни напитки и процедурния правилник на Специалния комитет по митниците и улесняването на търговията.

               Страните по споразумението обсъдиха тези процедурни правилници и се договориха, че при спазване на процедурите на ЕС за вземане на решения те следва да бъдат приети на следващите заседания на Специалния комитет по митниците и улесняването на търговията и на Специалния комитет по географските означения и търговията с вина и спиртни напитки.

               По същество приложените процедурни правилници са много сходни с процедурните правилници по други споразумения за икономическо партньорство и търговски споразумения.

               Процедурните правилници са от съществено значение за изграждането на институционалната рамка на споразумението, а оттам и за гладкото прилагане на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“. И на последно място, понятието „актове с правно действие“ включва и актове от организационен характер, които влияят върху начина, по който се вземат решенията в рамките на органа, например ако орган с правомощия за вземане на решения приеме или измени своя процедурен правилник.

               4.1.2.Приложение в конкретния случай

               Специалният комитет по географските означения и търговията с вина и спиртни напитки и Специалният комитет по митниците и улесняването на търговията са органи, създадени със споразумение, а именно СИП ЕС—ЮАОР.

               Съответните актове, които двата комитета имат за задача да приемат, представляват актове с правно действие, тъй като са актове от организационен характер, които влияят върху начина, по който се вземат решенията в рамките на органа. Предвиденият акт ще бъде обвързващ по силата на международното право съответно съгласно член 50 от споразумението и член 13 от протокол 3 към споразумението.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата търговска политика.

               Поради това материалноправното основание за предложеното решение е член 207, параграф 4, първа алинея от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с актовете на Специалния комитет по географските означения и търговията с вина и спиртни напитки и на Специалния комитет по митниците и улесняването на търговията ще бъде изменен съответният процедурен правилник, е целесъобразно той да бъде публикуван в Официален вестник на Европейския съюз след приемането му.

               2021/0330 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз съответно в рамките на Специалния комитет по митниците и улесняването на търговията и в рамките на Специалния комитет по географските означения и търговията с вина и спиртни напитки, създадени със Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник на Специалния комитет по митниците и улесняването на търговията и на процедурния правилник на Специалния комитет по географските означения и търговията с вина и спиртни напитки

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна („споразумението“) беше подписано от Европейския съюз и неговите държави членки на 10 юни 2016 г.
                  1
                То се прилага на временна основа между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, от 10 октомври 2016 г. и между Европейския съюз и неговите държави членки, от една страна, и Мозамбик, от друга страна, от 4 февруари 2018 г.

               (2)По силата на член 50, параграф 1 от споразумението е създаден Специалният комитет по митниците и улесняването на търговията.

               (3)По силата на член 13, параграф 1 от протокол 3 към споразумението е създаден Специалният комитет по географските означения и търговията с вина и спиртни напитки.

               (4)По силата на член 50, параграф 2, буква е) от споразумението Специалният комитет по митниците и улесняването на търговията трябва да установи свой процедурен правилник.

               (5)По силата на член 13, параграф 5 от протокол 3 към споразумението Специалният комитет по географските означения и търговията с вина и спиртни напитки трябва да установи свой процедурен правилник.

               (6)Целесъобразно е да се установи позицията, която трябва да се заеме от името на Съюза съответно в рамките на тези два комитета, тъй като решенията за установяване на процедурния правилник ще имат правно действие в Съюза.

               (7)Позицията на Съюза в рамките на тези два комитета във връзка с приемането на съответните им процедурни правилници следва да се основава на съответните проекти на решения на двата комитета, приложени към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Специалния комитет по митниците и улесняването на търговията, създаден по силата на член 50 от Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна, се основава на приложения към настоящото решение проект на решение на посочения комитет относно неговия процедурен правилник.

               Член 2

               Позицията, която трябва да се заеме от името на Съюза в рамките на Специалния комитет по географските означения и търговията с вина и спиртни напитки, създаден по силата на член 13 от протокол 3 към Споразумението за икономическо партньорство между Европейския съюз и неговите държави членки, от една страна, и държавите от Южноафриканската общност за развитие („ЮАОР“), страни по СИП, от друга страна, се основава на приложения към настоящото решение проект на решение на посочения комитет относно неговия процедурен правилник.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна (ОВ L 250, 16.9.2016 г., стр. 3).

    ---documentbreak---

               ЕВРОПЕЙСКА КОМИСИЯ
            Брюксел, 20.10.2021
            COM(2021) 637 final

            ПРИЛОЖЕНИЕ
            към
            предложение за Решение на Съвета
            относно позицията, която трябва да се заеме от името на Европейския съюз съответно в рамките на Специалния комитет по митниците и улесняването на търговията и в рамките на Специалния комитет по географските означения и търговията с вина и спиртни напитки, създадени със Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник на Специалния комитет по митниците и улесняването на търговията и на процедурния правилник на Специалния комитет по географските означения и търговията с вина и спиртни напитки

               ПРИТУРКА 1

               Проект на РЕШЕНИЕ № [...]

               НА СПЕЦИАЛНИЯ КОМИТЕТ ПО МИТНИЦИТЕ И УЛЕСНЯВАНЕТО НА ТЪРГОВИЯТА

               във връзка с процедурния му правилник

               СПЕЦИАЛНИЯТ КОМИТЕТ ПО МИТНИЦИТЕ И УЛЕСНЯВАНЕТО НА ТЪРГОВИЯТА,

               като взе предвид Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“), подписано в Касане на 10 юни 2016 г., и по-специално член 50, параграф 2, буква е) от него,

               ПРИЕ НАСТОЯЩОТО РЕШЕНИЕ:

               Процедурният правилник на Специалния комитет по митниците и улесняването на търговията се утвърждава във вида, в който фигурира в приложението.

               Настоящото решение влиза в сила на ... година.

               Съставено в ... на ... година.

               Приложение

               ПРОЦЕДУРЕН ПРАВИЛНИК НА СПЕЦИАЛНИЯ КОМИТЕТ ПО МИТНИЦИТЕ И УЛЕСНЯВАНЕТО НА ТЪРГОВИЯТА

               ГЛАВА I

               ОРГАНИЗАЦИЯ

               Член 1

               Състав и председателство

               1.Специалният комитет по митниците и улесняването на търговията, създаден по силата на член 50 от Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“), изпълнява своите функции в съответствие с предвиденото в член 50 от споразумението.

               2.В настоящия процедурен правилник позоваването на „страните“ е в съответствие с определението в член 104 от споразумението.

               3.В съответствие с предвиденото в член 50, параграф 1 от споразумението Специалният комитет по митниците и улесняването на търговията е съставен от представители на страните.

               4.В съответствие с предвиденото в член 50, параграф 4 от споразумението Специалният комитет по митниците и улесняването на търговията се председателства на ротационен принцип от длъжностно лице от Европейската комисия и от длъжностно лице от държавите по СИП ЮАОР. Първото заседание на Специалния комитет по митниците и улесняването на търговията се председателства съвместно от длъжностно лице от Европейската комисия и от длъжностно лице от държавите по СИП ЮАОР.

               5.Мандатът на първото председателство започва да тече от датата на първото заседание на Специалния комитет по митниците и улесняването на търговията и изтича на 31 декември същата година.

               Член 2

               Заседания

               1.Специалният комитет по митниците и улесняването на търговията заседава веднъж годишно или по искане на една от страните. Освен ако страните не уговорят друго, заседанията се провеждат на ротационен принцип в Брюксел или на територията на една от държавите по СИП ЮАОР.

               2.Освен ако страните не уговорят друго, заседанията на Специалния комитет по митниците и улесняването на търговията се свикват от страната, която председателства специалния комитет, след консултации с другата страна.

               Член 3

               Наблюдатели

               Със свое решение Специалният комитет по митниците и улесняването на търговията може ad hoc да кани наблюдатели и да определя въпросите от дневния ред, на чието разглеждане могат да присъстват поканените наблюдатели.

               Член 4

               Секретариат

               1.Страната, която е домакин на заседанието на Специалния комитет по митниците и улесняването на търговията, изпълнява функциите на секретариат.

               2.Когато заседанието се провежда чрез електронни средства, функциите на секретариата се изпълняват от страната, която председателства специалния комитет.

               ГЛАВА II

               ФУНКЦИОНИРАНЕ

               Член 5

               Документи

               Когато обсъжданията в рамките на Специалния комитет по митниците и улесняването на търговията се основават на разяснителни писмени документи, тези документи се номерират и разпространяват от секретариата на Специалния комитет по митниците и улесняването на търговията като документи на Специалния комитет по митниците и улесняването на търговията.

               Член 6

               Уведомяване за заседанията и дневен ред на заседанията

               1.Секретариатът уведомява страните за свикването на заседание и ги приканва да внесат материали по дневния ред не по-късно от 30 дни преди заседанието. Ако се налага да бъдат разгледани спешни въпроси и/или непредвидени обстоятелства, заседанието може да бъде свикано с кратко предизвестие.

               2.Секретариатът на Специалния комитет по митниците и улесняването на търговията изготвя предварителен дневен ред за всяко заседание. Той се изпраща от секретариата на председателя и на членовете на Специалния комитет по митниците и улесняването на търговията не по-късно от 14 дни преди началото на заседанието.

               3.Предварителният дневен ред включва въпроси, по отношение на които в секретариата на Специалния комитет по митниците и улесняването на търговията са постъпили искания от едната или другата страна за включването им в дневния ред.

               4.Дневният ред се приема от Специалния комитет по митниците и улесняването на търговията в началото на всяко заседание. Въпроси, които не са включени в предварителния дневен ред, могат да бъдат добавени към дневния ред със съгласието на страните.

               5.Със съгласието на всички страни председателят на Специалния комитет по митниците и улесняването на търговията може да покани експерти да присъстват на заседанията, за да предоставят информация по конкретни теми.

               Член 7

               Протокол от заседанието

               Освен ако страните не уговорят друго, за всяко заседание се изготвя протокол, който се съставя от секретариата на Специалния комитет по митниците и улесняването на търговията и се приема в края на заседанието.

               Член 8

               Решения и препоръки

               1.Специалният комитет по митниците и улесняването на търговията приема с консенсус решения или препоръки в случаите, предвидени в споразумението, или когато такова правомощие му е делегирано от Съвместния съвет или от Комитета по търговия и развитие.

               2.Когато Специалният комитет по митниците и улесняването на търговията е оправомощен по силата на споразумението да приема решения или препоръки или когато такова правомощие му е делегирано от Съвместния съвет или от Комитета по търговия и развитие, в протокола от заседанието тези актове съответно носят наименованието „Решение“ или „Препоръка“. Секретариатът на Специалния комитет по митниците и улесняването на търговията дава пореден номер на всяко решение или препоръка, като същевременно отбелязва датата на приемане и дава описание на предмета на решението или препоръката. Във всяко решение или препоръка се посочва датата, на която решението или препоръката влиза в сила.

               3.Ако дадена държава по СИП ЮАОР отсъства, секретариатът съобщава приетите на заседанието решения и/или препоръки на члена, който е бил възпрепятстван да участва в заседанието. Тази държава по СИП ЮАОР представя писмен отговор в срок до 10 календарни дни след изпращането на решенията и/или препоръките, като посочва решенията и/или препоръките, с които тя не е съгласна, включително мотивите за това. Ако горепосоченият писмен отговор не бъде представен в срок от 10 календарни дни, решенията и/или препоръките се считат за приети. Ако отсъствалата държава по СИП ЮАОР е несъгласна с решенията и/или препоръките, се прилага процедурата по параграф 4.

               4.В периода между заседанията Специалният комитет по митниците и улесняването на търговията може да приема решения и препоръки чрез писмена процедура, ако двете страни се споразумеят за това. Писмената процедура се състои в размяна на ноти между представители на страните.

               5.Автентичността на решенията и препоръките, приети от Специалния комитет по митниците и улесняването на търговията, се установява чрез подписването на оригиналния екземпляр от представител на Европейския съюз и от представител на държавите по СИП ЮАОР.

               Член 9

               Публичност

               1.Заседанията на Специалния комитет по митниците и улесняването на търговията не са публични, освен ако бъде взето друго решение.

               2.Всяка от страните може да реши да публикува решенията и препоръките на Специалния комитет по митниците и улесняването на търговията.

               ГЛАВА III

               ЗАКЛЮЧИТЕЛНИ РАЗПОРЕДБИ

               Член 10

               Разходи

               1.Всяка страна поема за своя сметка всички разходи, които е направила в резултат на участието си в заседанията на Специалния комитет по митниците и улесняването на търговията, както по отношение на разноските за персонал, пътните и дневните разноски, така и по отношение на пощенските и телекомуникационните разходи.

               2.Разходите по организирането на заседанията, осигуряването на устен превод и размножаването на документи се поемат от страната, която е домакин на заседанието.

               Член 11

               Изменение на процедурния правилник

               Настоящият процедурен правилник може да бъде изменян с писмено решение на Специалния комитет по митниците и улесняването на търговията в съответствие с член 8.

               ПРИТУРКА 2

               Проект на РЕШЕНИЕ № [...]

               НА СПЕЦИАЛНИЯ КОМИТЕТ ПО ГЕОГРАФСКИТЕ ОЗНАЧЕНИЯ И ТЪРГОВИЯТА С ВИНО И СПИРТНИ НАПИТКИ

               във връзка с процедурния му правилник

               СПЕЦИАЛНИЯТ КОМИТЕТ ПО ГЕОГРАФСКИТЕ ОЗНАЧЕНИЯ И ТЪРГОВИЯТА С ВИНО И СПИРТНИ НАПИТКИ,

               като взе предвид Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“), подписано в Касане на 10 юни 2016 г., и по-специално член 13, параграф 5 от протокол 3 към споразумението,

               ПРИЕ НАСТОЯЩОТО РЕШЕНИЕ:

               Процедурният правилник на Специалния комитет по географските означения и търговията с вино и спиртни напитки се утвърждава във вида, в който фигурира в приложението.

               Настоящото решение влиза в сила на ... година.

               Съставено в ... на ... година.

               Приложение

               ПРОЦЕДУРЕН ПРАВИЛНИК НА СПЕЦИАЛНИЯ КОМИТЕТ ПО ГЕОГРАФСКИТЕ ОЗНАЧЕНИЯ И ТЪРГОВИЯТА С ВИНО И СПИРТНИ НАПИТКИ

               ГЛАВА I

               ОРГАНИЗАЦИЯ

               Член 1

               Състав и председателство

               1.Специалният комитет по географските означения и търговията с вино и спиртни напитки („специалният комитет“), създаден по силата на член 13 от протокол 3 към Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“), изпълнява своите функции в съответствие с предвиденото в горепосочения член.

               2.В настоящия процедурен правилник позоваването на „страните“ е в съответствие с определението в член 1 от протокол 3 към споразумението, а именно Южна Африка и ЕС.

               3.Специалният комитет е съставен от представители на страните.

               4.Заседанията на специалния комитет се председателстват на ротационен принцип от длъжностно лице от Европейската комисия и от длъжностно лице от Южна Африка.

               5.Мандатът на първото председателство, посочен в параграф 4, започва да тече от датата на първото заседание на специалния комитет и изтича на 31 декември същата година.

               Член 2

               Заседания

               1.Специалният комитет заседава редовно, най-малко веднъж годишно, и по искане на която и да е от страните. Освен ако страните не уговорят друго, заседанията се провеждат на ротационен принцип в Брюксел или на територията на една от държавите по СИП ЮАОР.

               2.Освен ако страните не уговорят друго, заседанията на специалния комитет се свикват от страната, която председателства специалния комитет, след консултации с другата страна.

               3.Страните могат да уговорят заседанията на специалния комитет да се провеждат чрез електронни средства.

               Член 3

               Наблюдатели

               Със свое решение специалният комитет може ad hoc да кани наблюдатели да присъстват на неговите заседания и да определя въпросите от дневния ред, на чието разглеждане могат да присъстват поканените наблюдатели.

               Член 4

               Секретариат

               1.Страната, която е домакин на заседанието на специалния комитет, изпълнява функциите на секретариат на специалния комитет („секретариата“).

               2.Когато заседанието се провежда чрез електронни средства, функциите на секретариата се изпълняват от страната, която председателства специалния комитет.

               ГЛАВА II

               ФУНКЦИОНИРАНЕ

               Член 5

                  Документи

               Когато обсъжданията в рамките на специалния комитет се основават на разяснителни писмени документи, тези документи се номерират и разпространяват от секретариата като документи на специалния комитет.

               Член 6

               Уведомяване за заседанията и дневен ред на заседанията

               1.Секретариатът уведомява страните за свикването на заседание и ги приканва да внесат материали по дневния ред не по-късно от 30 дни преди заседанието. Ако се налага да бъдат разгледани спешни въпроси или непредвидени обстоятелства, заседанието може да бъде свикано с кратко предизвестие.

               2.Секретариатът изготвя предварителен дневен ред за всяко заседание. Той се изпраща от секретариата на председателя и на членовете на специалния комитет не по-късно от 14 дни преди заседанието.

               3.Предварителният дневен ред включва въпроси, по отношение на които в секретариата е постъпило искане за включване от едната или другата страна.

               4.Дневният ред се приема от специалния комитет в началото на всяко заседание. Въпроси, които не са включени в предварителния дневен ред, могат да бъдат добавени към дневния ред със съгласието на страните.

               5.Със съгласието на страните председателят на специалния комитет може да покани експерти да присъстват на заседанията, за да предоставят информация по конкретни теми.

               Член 7

               Протокол от заседанието

               Освен ако страните не уговорят друго, за всяко заседание се изготвя протокол, който се съставя от секретариата и се приема в края на заседанието.

               Член 8

               Решения и препоръки

               1.В съответствие с член 13, параграф 3 от протокол 3 към споразумението специалният комитет може да отправя препоръки и да приема решения с консенсус в случаите, предвидени в протокол 3 към споразумението.

               2.Когато специалният комитет е оправомощен по силата на протокол 3 към споразумението да приема решения или препоръки или когато такова правомощие му е делегирано от Комитета по търговия и развитие, в протокола от заседанието, посочен в член 7, тези актове съответно носят наименованието „Решение“ или „Препоръка“. Секретариатът дава пореден номер на всяко прието решение или препоръка, като същевременно отбелязва датата на приемане и дава описание на предмета на решението или препоръката. Във всяко решение или препоръка се посочва датата, на която решението или препоръката влиза в сила.

               3.В периода между заседанията специалният комитет може да приема решения или препоръки чрез писмена процедура или чрез електронни средства, ако двете страни се споразумеят за това. Писмената процедура се състои в размяна на ноти между представители на страните.

               4.Автентичността на решенията и препоръките, приети от специалния комитет, се установява чрез подписването на два оригинални екземпляра от представител на ЕС и от представител на Южна Африка.

               Член 9

               Публичност

               1.Заседанията на специалния комитет не са публични, освен ако бъде взето друго решение от страните.

               2.Решенията и препоръките на специалния комитет могат да бъдат публикувани, ако страните решат това.

               ГЛАВА III

               ЗАКЛЮЧИТЕЛНИ РАЗПОРЕДБИ

               Член 10

               Разходи

               1.Всяка страна поема за своя сметка всички разходи, които е направила в резултат на участието си в заседанията на специалния комитет, както по отношение на разноските за персонал, пътните и дневните разноски, така и по отношение на пощенските и телекомуникационните разходи.

               2.Разходите по организирането на заседанието, осигуряването на устен превод и размножаването на документи се поемат от страната, която е домакин на заседанието.

               Член 11

               Комитет по търговия и развитие

               Специалният комитет докладва на Комитета по търговия и развитие.

               Член 12

                  Изменение на процедурния правилник

               Настоящият процедурен правилник може да бъде изменян с писмено решение на специалния комитет, прието в съответствие с член 8.


               ЕВРОПЕЙСКА КОМИСИЯ
            Брюксел, 20.10.2021
            COM(2021) 639 final
            2021/0331(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Съвместния комитет, създаден по силата на Споразумението за безопасност на гражданското въздухоплаване между Европейския съюз и правителството на Китайската народна република, във връзка с приемането на процедурния правилник на Съвместния комитет

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет на страните, създаден съгласно член 11 от Споразумението за безопасност на гражданското въздухоплаване между Европейския съюз и правителството на Китайската народна република, във връзка с предвиденото приемане на процедурния правилник на Съвместния комитет.

               2.Контекст на предложението

               2.1.Споразумението за безопасност на гражданското въздухоплаване между Европейския съюз и правителството на Китайската народна република

               Споразумението за безопасност на гражданското въздухоплаване между Европейския съюз и правителството на Китайската народна република („Споразумението“) има за цел да насърчи двустранното сътрудничество в областта на безопасността на гражданското въздухоплаване и да улесни търговията и инвестициите във въздухоплавателни продукти между Съюза и Китайската народна република. Споразумението влезе в сила на 1 септември 2020 г.

               2.2.Съвместният комитет на страните

               Създаването на Съвместния комитет на страните цели ефективното функциониране на Споразумението, включително а) разрешаване на всякакви въпроси, свързани с прилагането и изпълнението на Споразумението; б) разглеждане на начини за по-ефективно действие на настоящото споразумение и, когато е целесъобразно, формулиране на препоръки към страните за изменението му; в) приемане на изменения на приложенията; г) координиране на разработването и приемането на нови приложения и д) приемане, когато е целесъобразно, на работни процедури за регулаторно сътрудничество и прозрачност на всички дейности, посочени в член 3 от Споразумението. Съвместният комитет изготвя и приема своя процедурен правилник.

               В Съвместния комитет на страните Съюзът се представлява от Европейската комисия, подпомагана от Агенцията за авиационна безопасност на Европейския съюз (ЕААБ) и придружавана от въздухоплавателните органи в качеството им на представители на държавите членки
                  1
               .

               2.3.Предвиденият акт на Съвместния комитет на страните

               Съвместният комитет на страните трябва да приеме свой процедурен правилник („предвидения акт“) по време на първото си заседание, насрочено за втората половина на 2021 г. Целта на предвидения акт е да се установят правилата и процедурите, необходими за организирането и провеждането на заседанията на Съвместния комитет на страните. Предвиденият акт се състои от единадесет члена.

               В член 1 се съдържат определения на понятията „страна“ и „страни“.

               В член 2 се определя, че Съвместният комитет се председателства съвместно от представител на Европейския съюз и от представител на правителството на Китайската народна република. В посочения член се определя също, че в Съвместния комитет на страните Съюзът се представлява от Европейската комисия, подпомагана от Агенцията за авиационна безопасност на Европейския съюз (ЕААБ) и придружавана от въздухоплавателните органи на държавите членки. На последно място, в член 2 се посочва, че правителството на Китайската народна република е представлявано в Съвместния комитет от Гражданската въздухоплавателна администрация на Китай (CAAC).

               В член 3 се посочва, че Съвместният комитет заседава редовно, по възможност веднъж годишно, и че местата на заседанията се редуват, доколкото е възможно, между Брюксел и Пекин. Като алтернатива биха могли да се организират дискусии чрез видеоконферентна връзка, при което решенията и препоръките, приети по време на видеоконференциите, ще имат същата правна стойност като решенията и препоръките, приети по време на присъствените заседания. Също така, освен ако председателите не са договорили друго, заседанията на Съвместния комитет не са публични. Заседанията се провеждат на английски език и документите се изготвят на същия език. Разходите за устен или писмен превод на друг език се поемат от страната, която е поискала превода.

               В член 4 се определя, че преди всяко заседание страните се информират взаимно за планирания състав на съответните си делегации, като определят съответния председател. Председателите могат да се споразумеят ad hoc да поканят трети страни да присъстват на заседанията на Съвместния комитет, за да предоставят информация по конкретни теми или като наблюдатели.

               В член 5 се посочва, че длъжностно лице на Европейската комисия и длъжностно лице от Гражданската въздухоплавателна администрация на Китай изпълняват съвместно функциите на секретари на Съвместния комитет.

               В член 6 се определя, че председателите изготвят по взаимно съгласие предварителен дневен ред за всяко заседание. Предварителният дневен ред и документите за съответното заседание се предават от секретарите на участниците най-късно петнадесет работни дни преди датата на заседанието. Освен това дневният ред се приема от Съвместния комитет в началото на всяко заседание. Въпроси, които не са включени в предварителния дневен ред, могат да бъдат добавени към него със съгласието на страните. Председателите могат да променят по взаимно съгласие срока за предаване на документите, посочен в параграф 1, включително предварителния дневен ред, за да се вземат предвид изискванията съгласно вътрешните процедури на дадена страна или неотложният характер на конкретен въпрос.

               В член 7 се определя, че след провеждане на всяко заседание на Съвместния комитет се съставя проектопротокол. В него трябва да са посочени взетите решения и направените препоръки, както и приетите заключения. Протоколът се приема от Съвместния комитет на следващото му заседание. След като бъде одобрен, протоколът се подписва от председателите и всяка страна по Споразумението получава по един оригинал или сканирано копие.

               Член 8 се отнася до определянето на писмената процедура, за да се даде възможност, когато е необходимо и оправдано, препоръките и решенията на Съвместния комитет да бъдат приемани чрез писмена процедура. За тази цел председателите обменят проектомерките, по които се изисква становище на Съвместния комитет и които след това могат да бъдат потвърдени чрез размяна на писма. От друга страна обаче, всяка страна по Споразумението може да поиска свикване на Съвместния комитет за обсъждане на съответния въпрос.

               Член 9 се отнася до процеса на вземане на решения в Съвместния комитет. Съвместният комитет приема решения и препоръки с консенсус между страните. Освен това решенията и препоръките на Съвместния комитет се озаглавяват съответно с думите „Решение“ и „Препоръка“, последвани от пореден номер, датата на тяхното приемане и описание на предмета им. Председателите подписват решенията и препоръките на Съвместния комитет, които след като бъдат приети от него, се изпълняват от страните в съответствие с техните вътрешни процедури. На последно място, решенията, приети от Съвместния комитет, могат да се публикуват от страните в съответните им официални издания. Препоръките или всеки друг акт, приет от Съвместния комитет, могат да бъдат публикувани със съгласието на страните. Всяка от страните съхранява по един оригинален екземпляр или сканирано копие на решенията и препоръките.

               Член 10 допуска Съвместният комитет да създава и наблюдава технически работни групи, които го подпомагат при изпълнението на неговите задачи. Мандатът на дадена работна група се описва в притурка към решението за нейното създаване. Мандатът може да включва, inter alia, състава на работната група. Работните групи се състоят от представители на страните и работят под ръководството на Съвместния комитет, на който докладват след всяко от своите заседания. Те не вземат решения, но могат да отправят препоръки към Съвместния комитет. Съвместният комитет може по всяко време да вземе решение за разпускане на съществуваща работна група, да промени мандата ѝ или да създаде нови работни групи, които да го подпомагат при изпълнението на неговите задължения.

               Последният член 11 се отнася до разноските. Страните поемат собствените си разноски, направени във връзка с участието им в заседанията на Съвместния комитет и работните групи, включително разходите за персонал, пътните и дневните разходи, пощенските и телекомуникационните разходи. Всички други разходи, свързани с материалната организация на заседанията, се поемат от договарящата страна, която е домакин на заседанието.

               3.Позиция, която трябва да се заеме от името на Съюза

               Позицията, която трябва да се заеме от името на Съюза в рамките на Съвместния комитет, създаден по силата на Споразумението за безопасност на гражданското въздухоплаване между Европейския съюз и правителството на Китайската народна република, е предвиденият акт да бъде приет на първото заседание на Съвместния комитет.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Съвместният комитет на страните е орган, създаден със споразумение, а именно Споразумението за безопасност на гражданското въздухоплаване между Европейския съюз и правителството на Китайската народна република.

               Актът, който Съвместният комитет на страните има за задача да приеме, представлява акт с правно действие. Предвиденият акт ще бъде обвързващ по силата на международното право в съответствие с член 11 от Споразумението за безопасност на гражданското въздухоплаване между Европейския съюз и правителството на Китайската народна република.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с общата транспортна политика, и по-специално с политиката в областта на въздухоплаването.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2021/0331 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на Съвместния комитет, създаден по силата на Споразумението за безопасност на гражданското въздухоплаване между Европейския съюз и правителството на Китайската народна република, във връзка с приемането на процедурния правилник на Съвместния комитет

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за безопасност на гражданското въздухоплаване между Европейския съюз и правителството на Китайската народна република („Споразумението“)
                  3
                беше одобрено от името на Съюза с Решение (ЕС) 2020/1075 на Съвета
                  4
                от 26 юни 2020 г. и влезе в сила на 1 септември 2020 г.
                  5
               .

               (2)В член 11, параграф 1 от Споразумението се предвижда създаването на Съвместен комитет на страните с оглед на ефективното функциониране на Споразумението.

               (3)В член 11, параграф 3 от Споразумението се предвижда, че Съвместният комитет следва да изготви и приеме свой процедурен правилник.

               (4)Изготвен е проект на процедурен правилник в сътрудничество между Комисията и Гражданската въздухоплавателна администрация на Китай.

               (5)Тъй като процедурният правилник ще бъде обвързващ за Съюза, е целесъобразно да се установи позицията, която трябва да се заеме от името на Съюза в рамките на Съвместния комитет във връзка с приемането на процедурния правилник на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден по силата на Споразумението за безопасност на гражданското въздухоплаване между Европейския съюз и правителството на Китайската народна република, във връзка с приемането на процедурния правилник на Съвместния комитет, се основава на приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/1075 на Съвета от 26 юни 2020 г. за сключване на Споразумението за безопасност на гражданското въздухоплаване между Европейския съюз и правителството на Китайската народна република, член 3, параграф 1.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        ОВ L 240, 24.7.2020 г., стр. 4—23.

                     (4)

                        ОВ L 240, 24.7.2020 г., стр. 1—3.

                     (5)

                        ОВ L 3, 7.1.2021 г., стр. 3—3.

    ---documentbreak---

               ЕВРОПЕЙСКА КОМИСИЯ
            Брюксел, 20.10.2021
            COM(2021) 639 final

            ПРИЛОЖЕНИЯ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Съвместния комитет, създаден по силата на Споразумението за безопасност на гражданското въздухоплаване между Европейския съюз и правителството на Китайската народна република, във връзка с приемането на процедурния правилник на Съвместния комитет

               ПРИЛОЖЕНИЕ

               Съвместен комитет на страните

               по Споразумението за безопасност на гражданското въздухоплаване между Европейския съюз и

               правителството на Китайската народна република

               ПРОЦЕДУРЕН ПРАВИЛНИК

               Член 1

               Определения

               За целите на настоящия процедурен правилник:

               1. „Страна“ означава Европейският съюз или правителството на Китайската народна република;

               2. „Страни“ означава Европейският съюз и правителството на Китайската народна република.

               Член 2

               Председател и състав

               1. Съвместният комитет се председателства съвместно от представител на Европейския съюз и от представител на правителството на Китайската народна република.

               2. В Съвместния комитет на страните Съюзът се представлява от Европейската комисия, подпомагана от Агенцията за авиационна безопасност на Европейския съюз и придружавана от въздухоплавателните органи на държавите членки.

               3. В Съвместния комитет на страните правителството на Китайската народна република се представлява от Гражданската въздухоплавателна администрация на Китай.

               Член 3

               Заседания

               1. Съвместният комитет заседава редовно, по възможност веднъж годишно. Всяка от страните може да поиска свикването на заседание.

               2. Местата на заседанията се редуват, доколкото е възможно, между Брюксел и Пекин. Като алтернатива може да се организират дискусии чрез видеоконферентна връзка. Решенията и препоръките, приети по време на видеоконференциите, имат същата правна стойност като решенията и препоръките, приети по време на присъствените заседания. След като датата и мястото на заседанията бъдат договорени между страните, заседанията се свикват от Европейската комисия — за Европейския съюз, и от  Гражданската въздухоплавателна администрация на Китай — за правителството на Китайската народна република.

               3. Освен ако председателите не са договорили друго, заседанията на Съвместния комитет не са публични. По взаимно съгласие на председателите след заседанията може да бъде публикувано съобщение за медиите.

               4. Заседанията се провеждат на английски език и документите се изготвят на същия език. Разходите за устен или писмен превод на друг език се поемат от страната, която е поискала превода.

               Член 4

               Делегации

               1. Преди всяко заседание страните се информират взаимно за планирания състав на съответните си делегации, като определят съответния председател.

               2. Председателите могат да се споразумеят ad hoc да поканят трети страни да присъстват на заседанията на Съвместния комитет, за да предоставят информация по конкретни теми или като наблюдатели.

               Член 5

               Секретариат

               Длъжностно лице на Европейската комисия и длъжностно лице от Гражданската въздухоплавателна администрация на Китай изпълняват съвместно функциите на секретари на Съвместния комитет.

               Член 6

               Дневен ред на заседанията

               1. Председателите изготвят по взаимно съгласие предварителен дневен ред за всяко заседание. Предварителният дневен ред и документите за съответното заседание се предават от секретарите на участниците най-късно петнадесет работни дни преди датата на заседанието.

               2. Дневният ред се приема от Съвместния комитет в началото на всяко заседание. Въпроси, които не са включени в предварителния дневен ред, могат да бъдат добавени към него със съгласието на страните.

               3. Председателите могат да променят по взаимно съгласие срока за предаване на документите, посочен в параграф 1, включително предварителния дневен ред, за да се вземат предвид изискванията съгласно вътрешните процедури на дадена страна или неотложният характер на конкретен въпрос.

               Член 7

               Протокол от заседанията

               1. След провеждане на всяко заседание на Съвместния комитет се съставя проектопротокол. В него трябва да са посочени взетите решения и направените препоръки, както и приетите заключения.

               2. Протоколът се приема от Съвместния комитет на следващото му заседание.

               3. След като бъде одобрен, протоколът се подписва от председателите и всяка страна по Споразумението получава по един оригинал или сканирано копие.

               Член 8

               Писмена процедура

               Когато е необходимо и оправдано, препоръките и решенията на Съвместния комитет може да се приемат чрез писмена процедура. За тази цел председателите обменят проектомерките, по които се изисква становище на Съвместния комитет и които след това могат да бъдат потвърдени чрез размяна на писма. От друга страна обаче, всяка страна по Споразумението може да поиска свикване на Съвместния комитет за обсъждане на съответния въпрос.

               Член 9

               Разисквания

               1. Съвместният комитет приема решения и препоръки с консенсус между страните.

               2. Решенията и препоръките на Съвместния комитет се озаглавяват съответно с думите „Решение“ и „Препоръка“, последвани от пореден номер, датата на тяхното приемане и описание на предмета им.

               3. Решенията и препоръките на Съвместния комитет се подписват от председателите.

               4. Всички решения, приети от Съвместния комитет, се изпълняват от страните в съответствие с техните вътрешни процедури.

               5. Решенията на Съвместния комитет могат да се публикуват от страните в съответните им официални издания. Препоръките или всеки друг акт, приет от Съвместния комитет, могат да бъдат публикувани със съгласието на страните. Всяка от страните съхранява по един оригинален екземпляр или сканирано копие на решенията и препоръките.

               Член 10

               Работни групи

               1. Съвместният комитет може да създава и наблюдава технически работни групи, които го подпомагат при изпълнението на неговите задачи. Мандатът на дадена работна група се описва в притурка към решението за нейното създаване. Мандатът може да включва, inter alia, състава на работната група.

               2. Работните групи се състоят от представители на страните.

               3. Работните групи работят под ръководството на Съвместния комитет, на който докладват след всяко от своите заседания. Те не вземат решения, но могат да отправят препоръки към Съвместния комитет.

               4. Съвместният комитет може по всяко време да вземе решение за разпускане на съществуваща работна група, да промени мандата ѝ или да създаде нови работни групи, които да го подпомагат при изпълнението на неговите задължения.

               Член 11

               Разноски

               1. Страните поемат собствените си разноски, направени във връзка с участието им в заседанията на Съвместния комитет и работните групи, включително разходите за персонал, пътните и дневните разходи, пощенските и телекомуникационните разходи.

               2. Всички други разходи, свързани с материалната организация на заседанията, се поемат от договарящата страна, която е домакин на заседанието.

               ______________________